KLASA: 034-06/25-01/5

URBROJ: 711-02-01/03-2025-4

Zagreb, 20. veljače 2025.

**DRAGANA GABRIĆ Lopar Vrutak d.o.o.**

**Predmet: očitovanje na zahtjev Dragane Gabrić, daje se**

Povjerenstvo za odlučivanje o sukobu interesa (u daljnjem tekstu: Povjerenstvo) dana 07. veljače 2025. g. pod KLASA: 034-06/25-01/5 zaprimilo je zahtjev za očitovanjem koje je podnijela Dragana Gabrić iz trgovačkog društva Lopar Vrutak d.o.o.

U podnesenom zahtjevu podnositeljica navodi da temeljem Kolektivnog ugovora i Pravilnika o neoporezivim primicima trgovačko društvo Lopar Vrutak d.o.o., koje je u većinskom vlasništvu jedinica lokalne samouprave, zaposlenicima daje razna materijalna prava te stoga moli Povjerenstvo za informaciju koja se od navedenih prava smatraju dopuštenima odnosno ne predstavljaju dodatnu naknadu. Podnositeljica navodi da zaposlenici imaju pravo na:

jubilarne nagrade naknade za korištenje privatnog automobila u službene svrhe, dnevnice za putovanja u tuzemstvu, naknade za prehranu radnika temeljem vjerodostojne isprave, paušalne naknade za prehranu radnika, naknade za podmirenje ugostiteljskih i turističkih usluga, namijenjenih odmoru radnika prema propisima ministarstva nadležnog za turizam, naknade troškova prijevoza na posao i s posla, potpore zbog invalidnosti, smrti radnika, smrti u užoj obitelji, dugotrajnog bolovanja dužeg od 90 dana, potpore djetetu umrlog radnika, potpore za novorođenče, božićnice, uskrsnice, regrese, nagrade za radne rezultate, dar djetetu do 15 godine života, dar u naravi, premije dopunskog i dodatnog zdravstvenog osiguranja, otpremnine zbog odlaska u mirovinu, poslovno uvjetovanog otkaza, osobno uvjetovanog otkaza te ozljede na radu i profesionalne bolesti. Podnositeljica ističe kako je vezano za navedeno pronašla Smjernice Povjerenstva iz travnja 2022.g. te pita jesu li navedene i nadalje na snazi.

Zahtjev u ovom predmetu odnosi se na tumačenje odredbi Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI), stoga Povjerenstvo u sastavu Aleksandre Jozić-Ileković, predsjednice Povjerenstva te Igora Lukača, Nike Nodilo Lakoš, Ines Pavlačić i Ane Poljak, članova Povjerenstva povodom podnesenog zahtjeva na temelju članka 32. stavka 1. podstavka 3., 4. i 5. ZSSI-a na 72. sjednici održanoj 20. veljače 2025.g., podnositeljici daje očitovanje, kako slijedi.

Povjerenstvo ističe kako je člankom 5. stavkom 1. točkom 2. ZSSI-a propisano da je plaća obveznika svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti.

Člankom 7. točkom d) ZSSI propisano je da je obveznicima zabranjeno primiti dodatnu naknadu za poslove obnašanja javnih dužnosti.

Visoki upravni sud Republike Hrvatske u presudi, poslovni broj: Usž-4335/19-3 od 14. listopada 2021., tumači da se prigodne nagrade do propisanog iznosa, božićnica i regres za godišnji odmor ne smatraju plaćom dužnosnika u smislu odredbe članka 4. stavka 1. tada važećeg Zakona o sprječavanju sukoba interesa („Narodne novine“, broj 26/11„ 12/12., 126/12., 48/13., 57/15. i 98/19., u daljnjem tekstu: ZSSI/11), već primitci dodatnih naknada za poslove obnašanja javnih dužnosti.

Dana 31. siječnja 2022.g. Povjerenstvo je donijelo Smjernicu broj 711 -I-134-R-34/22-01-17 kojom je, u svrhu učinkovitog sprječavanja sukoba interesa, obrazložilo da odredbe novog ZSSI-a koji je stupio na snagu 25. prosinca 2021., na istovjetan način u članku 7. točki d) zabranjuju primanje dodatnih naknada kako je to bilo propisano u članku 7. točki d) ZSSI/11-a, te da je plaća u članku 5. stavku 1. točki 2. ZSSI-a definirana na identičan način kao u članku 4. stavku 1. ZSSI/l1-a, obrazloženje iz navedene presude primjenjuje se u cijelosti na obveznike iz članka 3. ZSSI-a.

Isto tako, Povjerenstvo je dana 12. travnja 2022.g. donijelo Smjernicu broj 711-I-518-R-34/22-02-17 kojom je obrazloženo koje potpore i pomoći obveznici ZSSI-a mogu primati odnosno koje se ne smatraju dodatnim naknadama.

Obje navedene Smjernice i nadalje su na snazi te stoga Povjerenstvo upućuje podnositeljicu zahtjeva na iste vezano za postavljen dopuštenost primanja potpora i naknada navedenih u upitu.

U odnosu na naknade stvarnih troškova odnosno dnevnice za službeno putovanje u tuzemstvu i inozemstvu, naknade troškova prijevoza na posao i s posla mjesnim i/ili međumjesnim prijevozom, naknade prijevoznih troškova na službenom putovanju, naknade za korištenje privatnog automobila u službene svrhe, novčane paušalne naknade za podmirivanje troškova prehrane, te naknade troškova smještaja u svezi s radnim odnosom (režijski troškovi, najamnina) obveznici iste mogu primiti kao i koristiti stanove, prijevozna sredstva, računala i mobitele, koji su u vlasništvu poslodavca ili ih isti čini dostupnim obvezniku temeljem nekog drugog pravnog osnova (npr. leasing vozila).

Slijedom navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Podnositeljici, putem e-maila
2. Objava na internetskoj stranici Povjerenstva
3. Pismohrana